РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/29-13

18. фебруар 2013. године

Б е о г р а д

**И Н Ф О Р М А Ц И Ј А**

 **О ЈАВНОМ СЛУШАЊУ „АКЦИОНИ ПЛАН ЗА ИСПУЊАВАЊЕ ПРЕПОРУКА ЕВРОПСКЕ КОМИСИЈЕ САДРЖАНИХ У ГОДИШЊЕМ ИЗВЕШТАЈУ О НАПРЕТКУ РЕПУБЛИКЕ СРБИЈЕ У ПРОЦЕСУ ЕВРОПСКИХ ИНТЕГРАЦИЈА ЗА 2012. ГОДИНУ“ ОДБОРА ЗА ЕВРОПСКЕ ИНТЕГРАЦИЈЕ НАРОДНЕ СКУПШТИНЕ, ПОНЕДЕЉАК, 18. ФЕБРУАР 2013. ГОДИНЕ**

Јавно слушање је почело у 11.00 часова.

Јавним слушањем је председавала Милица Делевић, председница Одбора. Јавном слушању су присуствовали чланови Одбора Слободан Самарџић, Дијана Вукомановић, Иван Андрић, Јелена Триван, Ласло Варга, Владимир Илић и Гордана Чомић, заменици чланова Одбора Вера Пауновић, Александра Ђуровић и Дубравка Филиповски као и народни посланици Срђан Шајн, Мехо Омеровић и Дејан Раденковић.

Јавном слушању су присуствовали уводничари Небојша Стефановић, председник Народне скупштине Републике Србије, Милан Пајевић, директор Канцеларије за европске интеграције, Венсан Дежер, амбасадор, шеф Делегације Европске уније у Републици Србији, Данило Николић, државни секретар, Министарство правде и државне управе, Душан Игњатовић, директор Канцеларије за људска и мањинска права и Саша Јанковић, заштитник грађана.

Такође, Јавном слушању су присуствовали и Душан Милетић, Славка Королија, Мирјана Ћирић и Милица Милорадовић, Министарство финансија и привреде, Ивана Ерцевић и Јелена Мујциновић, Министарство рада, запошљавања и социјалне политике, Наташа Драгојловић, Министарство регионалног развоја и локалне самоуправе, Ирена Латиновић, Кабинет потпредседника Владе за европске интеграције, Берислав Векић и Катарина Торбица, Министарство здравља, Гордана Предић, Министарство културе и информисања, Бранко Стаменковић и Татјана Васиљевић Вељковић, Републичко јавно тужилаштво, Јелена Герзина, Милена Бановић и Бранка Анђелковић, Канцеларија за сарадњу са цивилним друштвом, Срђан Мајсторовић, Ивана Ђурић, Владимир Међак и Сања Мрваљевић Нишавић, Канцеларија за европске интеграције, Невена Петрушић, Повереник за заштиту равноправности, Инга Шупут Ђурић, Комисија за контролу државне помоћи, Радислав Бороја и Сања Алавања, Безбедносно-информативна агенција, Драган Арсић, Војнобезбедносна агенција, Милан Јанковић, Зорана Ведић и Драгана Тошић Лазић, Републичка агенција за електронске коминикације, Љубо Маћић, Агенција за енергетику, Милица Божанић, Агенција за борбу против корупције, Кристина Павловић, Славко Капуран и Милош Вирт, Републички завод за статистику, Ненад Ставретовић, Завод за заштиту природе Србије, Бранка Тотић, Завод за интелектуалну својину, Ива Василић и Оливера Хенц, Државна ревизорска институција, Александра Потпаревић, Директорат цивилног ваздухопловства Републике Србије, Здравко Илић, Привредна комора Србије, Гордана Лукић и Зоран Шољага, Комисија за заштиту конкуренције, Омер Хаџиомеровић, Друштво судија Србије, Бранислав Бошковић, Дирекција за железнице, Светлана Велимировић, Комесаријат за избеглице Републике Србије, Милана Лазић, Тим за укључивање и смањење сиромаштва, Иван Божовић и Јелена Арсић, Стална конференција градова и општина, Љиљана Пејин Стокић, Економски институт, Марко Милошевић, Бeoгрaдски цeнтaр зa бeзбeднoсну пoлитику, Соња Лихт, Београдски фонд за политичку изузетност, Надиа Ћук, Канцеларија Савета Европе у Београду, Андреј Бојић, Дипломатски форум, Кристина Вујић и Jean-Baptiste Merlin, Комитет правника за људска права – YUCOM, Драгана Николић Соломон, ОЕБС, Александар Плавшин, Европски центар за мир и развој, Душан Миленковић, НДИ, Немања Ненадић, Транспарентност Србија, Иван Кнежевић, Маја Бобић и Властимир Матејић, Европски покрет у Србији, Сешка Станојловић, Хелсиншки одбор за људска права, Јована Кротић, АСТРА, Ђордана Курир, Александра Јовановић, Урош Ћемаловић, Марија Урошевић и Драгана Цветковић, Одељење за европске интеграције, Народна скупштина Републике Србије.

Председница Одбора је отворила јавно слушање на тему „Акциони план за испуњавање препорука Европске комисије садржаних у годишњем Извештају о напретку Републике Србије у процесу европских интеграција за 2012. годину“ (Акциони план) које је сазвано на основу одлуке донете на 12. седници Одбора за европске интеграције, 23. јануара 2013. године. Подсетила је присутне да је Република Србија добила статус кандидата у марту 2012. године, и да од напретка кључних приоритета зависи даљи наставак процеса европских интеграција. Истакла је да су за јавно слушање одабране теме које је Европски савет издвојио као важне а то су теме које се односе на правосуђе, борбу против корупције, положај независних тела и недискриминација и укључивање мањинских група.

Н. Стефановић је истакао значај развоја односа са Европском унијом који представља приоритет спољне политике Републике Србије. Након кратког увода о току процеса европских интеграција Републике Србије, председник Народне скупштине је указао на залагање свих чланова парламента, како би се усвојеним законима постигао напредак у свим друштвеним областима чиме би се оснажио мотив за наставак са реформама. На крају свог излагања, изразио је наду да ће Република Србија ускоро добити датум за почетак преговора са Европском унијом и да ће то бити почетак нове етапе убрзаног развоја наше земље.

М. Пајевић је укратко представио Акциони план истакавши да је усвојен 6. децембра 2012. а период његовог важења ће бити до 1. септембра 2013. године и да представља табеларни приказ обавеза Владе разврстане у 231. појединачну меру са колонама у којима се налазе најважније препоруке из Годишњег Извештаја Европске комисије, надлежне институције за спровођење тих препорука, планиране мере и рокови, и додао да ће Канцеларија за европске интеграције извештавати у априлу, јулу и септембру о испуњености тих препорука. Акционим планом планирано је да Влада Републике Србије утврди преко 50 предлога закона, 60 подзаконских аката и око десетак стратегија. М. Пајевић је указао да је успостављена троделна структура за процес приступања коју чине Национално координационо тело, коме председава премијер и чине га 12 министара, Стручна група којом председава директор Канцеларије за европске интеграције и 35 стручних подгрупа који представљају подршку у остваривању мера из Акционог плана. Обавестио је да је у припреми Национални програм усвајања правних тековина Европске уније који ће се односити на период од 4 године. Нагласио је важност предстојећег Извештаја Европске комисије, који ће бити концентрисан на области као што су координација реформи у области европских интеграција, реформа правосуђа, борба против корупције, поштовање независности кључних институција, слобода медија, антидискириминација и укључивање осетљивих група, заштита мањина и пословно окружење. На крају свог излагања је дао информацију да је Акциони план у табеларној шеми, доступан на интернет страници Канцеларије за европске интеграције.

В. Дежер је истакао важност упознавања грађана са изазовима који се јављају на путу за приступање Европској унији. Сматра да Акциони план представља путоказ за законодавство, структурне промене на које се држава обавезала као и да ствара предвидивост у законодавном поступку. Похвалио је сарадњу Канцеларије за европске интеграције која је учествовала у изради Акционог плана. Изразио је наду да ће ускоро свих 27 земаља чланица Европске уније ратификовати Споразум о стабилности и придруживању као и да ће ускоро бити започет крајњи део процеса европских интеграција, а то је добијање датума за отпочињање преговора о приступању Републике Србије Европској унији. Осврнуо се на неколико критичних проблема као што су реформа државне управе, правосуђа и борба против корупције и организованог криминала. Поздравио је долазак представника независних и регулаторних тела и истакао да сви извештаји, препоруке и налази које доносе ова тела, морају бити део дискусије у Народној скупштини. Његов закључак се односи на запажање да Република Србија мора наставити са досадашњим радом као и да њен парламент успостави односе са другим парламентима држава чланица Европске уније.

Д. Николић је на почетку свог излагања рекао да основ правне сигурности представља јак законодавни оквир који је у потпуности усклађен са општеприхваћеним стандардима и вредностима Европске уније и огледа се у његовој дословној примени. Предочио је да нова стратегија реформе правосуђа и нова стратегија за борбу против корупције са акционим плановима тих стратегија, представљају полазну основу за рад правосудних органа у даљем процесу реформе правосуђа и ефикаснију борбу против криминала и корупције и да циљеви јесу јачање независности Високог савета судства и Државног већа тужилаца, унапређење рада правосудних органа, знатно повећање ефикасности рада судова и тужилаштава како би грађанима правда била благовремено доступна и достижна. Д. Николић је на крају истакао да ће Министарство правде и државне управе, подстакнуто циљевима које има, настојати да обезбеди правично и фер суђење, уложити напоре на окончању реформе правосуђа, борбе против корупције као и усклађивања прописа са европским законодавством.

М. Делевић је отворила дискусију о тачки која се односи на реформу правосуђа и борбу против корупције.

М. Божинић је предочила да је Агенција за борбу против корупције, у свом раду увидела неправилности које Закон о агенцији за борбу против корупције има, те се нада да ће надлежно министарство озбиљно размотрити измене овог закона. У складу са Извештајем Европске комисије, напоменула је да ће Агенција за борбу против корупције иницирати измене које се односе на област сукоба интереса, контролу имовине и прихода, контроле извештаја финансирања политичких субјеката. Навела је да Агенција има институционалну сарадњу која је врло важна за размену података у процесу контроле.

Б. Стаменковић је навео да су планови и приоритети Државног већа тужилаца израда њеног стратешког плана, избор дисциплинских органа, усвајање Етичког кодекса Државног већа тужилаца, усвајање правилника о вредновању рада јавних тужилаца и заменика јавних тужилаца, имплементација закључака анализе техничког процеса рада, анализа оптерећености, јачање капацитета канцеларије, а када је реч о плановима и приоритетима Републичког јавног тужилаштва, да су то израда и доношење Стратегије реформе правосуђа, наставак безкомпромисне борбе против криминала, повећање ефикасног кривичног гоњења, интезивирање међународне сарадње, повећање капацитета тужилаштва за организовани криминал, унапређење ефикасности у раду тужилаштва и подизање поверења грађана у јавнотужилачки систем.

О. Хаџиомеровић је скренуо пажњу на неадекватне услове рада радних група које помажу у доношењу нацрта неког закона а у методологији по којој раде да најчешће изостаје анализа стања. Изразио је мишљење да су одређени проблеми проистекли из рада Државног већа тужилаца и Високог савета судства и сматра да треба постојати независност али и одговорност за рад ова два тела.

С. Самарџић је подсетио присутне на реформу правосуђа из 2008. и 2010. како би се у садашњој реформи избегле процедуралне грешке које су тада постојале и истакао важност стратегија реформи правосуђа због чега измене и допуне правосудних закона се не требају стављати на усвајање по хитном поступку.

Н. Ненадић је скренуо пажњу на препоруку број 7. Акционог плана и рекао да се проблеми, на које указују независни државни органи, понављају из године у годину. Приметио је да, имајући у виду данашњи датум, рок за доношење медијске стратегије, не може се испоштовати. У вези са препоруком 165. сматра да не постоји конкретна акција када је реч о Савету за борбу против корупције и Агенцији за борбу против корупције а кад је реч о препоруци 166. нагласио је да се мора дефинисати шта је корупција, јер се у статистикама под корупцијом воде све злоупотребе. У наставку свог излагања, споменуо је препоруку која се односи на тзв. проактивност, где је увидео да ништа ближе није одређено о мерама и препоруку о питању повереника. Оно што битним сматра јесте питање координације борбе против корупције, где је приметио да ниједним актом немамо утврђена овлашћења координатора против корупције.

В. Илић је изразио мишљење да постоји парадокс везан за појаву корупције и да се тај парадокс огледа у томе што се све стратегије и мере против корупције своде да демотивишу акторе корупције, а држава увећањем државне потрошње, увећава мотив за корупцију.

И. Андрић је упозорио да је 90% закона усвојено по хитном поступку, да народни посланици немају довољно времена да се припреме за расправу о таквим предлозима закона, да неки предлози закона немају мишљење Европске комисије, да не постоји план рада или преглед закона који треба да се промене. Сматра да европске интеграције у Србији, у смислу реформских процеса, стагнирају и да су ретки системски закони.

Г. Чомић је изнела захтев овлашћеним предлагачима закона да се уз предлог закона подносе и подзаконски акти.

Д. Николић сматра да је Министарство правде и државне управе показало један напредак тиме што су текстови свих закона објављени на интернет страници министарства. Сложио се са Г. Чомић да подзаконске акте треба припремити заједно са законима. Истакао је да имамо изванредне законе али да недостаје утврђена одговорност онога који их уради, осим ако тражимо само кривичну одговорност.

В. Дежер је упозорио да је најважнији квалитет стратегија, да се оне израђују заједно са стручном јавношћу, да је врло важно утврдити извор настанка проблема и на кога ће се односити та иста стратегија. Додао је да је врло битна и политичка воља кад су у питању реформе.

Д. Игњатовић је нагласио да ће се Стратегија за борбу против дискриминације посебно фокусирати на одређене друштвене групе, националне мањине, пре свега ромску популацију, верске заједнице и верске групе, жене, ЛГБТ популацију, старије особе, особе са инвалидитетом, децу, избеглице и интерно расељена лица, припаднике других угрожених мигратских група као и лица чије здравствено стање може бити основ дискриминације и додао да је то први стратешки документ који се бави ЛГБТ особама. Указао је да су Законом о изменама и допунама закона о ванпарничном поступку, створени услови решавања проблема правно невидљивих лица, те је пребивалиште предуслов за издавање личних докумената. Навео је да нацрт Акционог плана за спровођење Стратегије за Роме за период 2012 – 2014. године, није усвојен, али да ће процес бити окончан одређеним планом Владе. Подвукао је значај примене мере афирмативне акције којом је уписано доста деце ромске популације. На крају свог излагања је изнео мишљење да може изгледати да ми све радимо да бисмо се приближили Европској унији, али заправо на шта треба да се усредсредимо јесте да помогнемо групама које су маргинализоване у нашем друштву.

С. Јанковић је нагласио да је прошла година, прва година у којој Народна скупштина није разматрала извештај Заштитника грађана. Истакао је велики проблем који независна тела имају у свом раду, што се могло видети у Извештају Европске комисије, где је речено да су проблеми у раду неколико независних органа, проблеми са логистиком. Увиђа да је мали проценат извршења препорука Заштитника грађана, због чега не види сврху јачања независних државних органа уколико се не примењује у пракси оно што се у раду независних органа утврди. Навео је проблем везан за Закон о ограничавању зарада, где су битно лимитиране зараде у регулаторним телима. Указао је на чињеницу да је 51 383 обраћања је било, од како Заштитник грађана постоји, где је у 2000 случајева дошло до битне промене начина рада државних и других ограна власти, 40 прописа је промењено на предлог или иницијативу Заштитника грађана.

М. Делевић је отворила расправу о 2. и 3. тачки дневног реда.

Н. Петрушић је изразила задовољство што је Европска комисија похвалила резултате остварене на пољу сузбијања дискриминација и унапређивања положаја мањинских и маргинализованих друштвених група као и план њихове социјалне интеграције. Указала је на чињеницу да се у извештају који је Заштитник грађана поднео а Народна скупштина није расправљала, налази 21 препорука за унапређивање стања у остваривању равноправности и сузбијању дискриминације и махом се те препоруке поклапају са препорукама Европске комисије. Сматра да постоји потреба за проактивнијим приступом у смањењу огромне социјалне дистанце према сексуалним мањинама, која се није смањила упркос труду који је уложен и да је то само потврда да је потребна кампања у циљу смањења хомофобије и превазилажењу предрасуда. Као добар законски инструмент за препознавање дискриминације и доказивање дискриминације, навела је стварање услова да се шире примењује тзв. ситуационо тестирање и да је обучено 40 добровољно пријављених испитивача дискриминације а у плану је да се још 40 добровољних испритивача обучи. Изразила је наду да ће ове године Парада поноса моћи безбедно да се одржи и нагласила је да је промовисање идеје родне равноправности нешто што је један од услова за друштвени напредак.

М. Јанковић је указао да је донето неколико закона који отежавају рад агенције као и да сматра да би требао да се направи списак регулаторних тела како би јавност била обавештена.

С. Шајн је предложио да један од закључака ове јавне расправе буде неопходност расправе у Народној скупштини о извештају Заштитника грађана. Поставио је питање дефинисања на који начин ће се припадници ромске популације запослити у установама које се баве интеграцијама Рома.

М. Божовић сматра да је изузетно важно да Народна скупштина разматра годишње извештаје независних институција и обезбеди извршење ових препорука, односно поштовање.

Р. Сретеновић је навео сарадњу Државне ревизорске институције са Европском унијом, којом се појачавају активности везане за интерну контролу и интерну ревизију. Нагласио је да је Државна ревизорска институција донела 662 препоруке од којих је преко 480 извршено у потпуности, 120 је у току, а 25 нису извршене и додао да то охрабрује наставак рада на јачању примене свих прописа из области буџетског система, из области јавних набавки. Оно што ће у предстојећем периоду бити значајно јесте доношење Закона о субвенцијама, Закона о таксама и измена одређених подзаконских аката.

Б. Стаменковић је објаснио да је циљ његовог излагања био да представи рад Државног већа тужилаца у последњих годину дана и да се одговори на питања која су постављена у Извештају Европске комисије.

Д. Филиповски је рекла да представници међународне заједнице уочавају напредак Србије у реформама. Сложила се са чињеницом да је доста закона, у овом сазиву Народне скупштине, донето по хитном поступку и очекује да ће таквих закона бити мање у предстојећем периоду. Када је реч о борби против корупције, сматра да нема селективне борбе а ни заштићених, а у вези извештаја Заштитника грађана за 2011. годину, образложила је да није усвојен 2012. из разлога што је Република Србија била у изборној години.

Ј. Триван је скренула пажњу да без подршке јавног мњења и политичке подршке за одређена питања која су споменута у току овог јавног слушања, видног напретка неће бити. Сматра да се на случајеве дискриминације последично не реагује, навела је у оквиру тога сектор социјално економских права која се крше а о којима се мало говори, као и да не постоји довољно вредновање рада независних тела.

С. Лихт је предложила да се јавна слушања организују редовно, најмање једном у два месеца, како би се реформе истински спровеле, да Влада Републике Србије што пре успостави Савет за европске интеграције као и да се настави пракса позива свих оних који желе и могу да учествују у процесу европских интеграција где би се преговори учинили, не само техничким већ суштински трансформативним за друштво Србије.

О. Хаџиомеровић сматра да се независна тела и регулаторна тела морају чврсто повезати са осталим органима државе. Поставио је питање положаја група за спровођење стратегија јер сматра да треба дефинисати однос тог тела са оним институцијама које доносе одлуке у вези те стратегије као и да предлози закона, пре него што уђу у скупштинску процедуру, буду у претходној оцени те групе, иначе се не види улога постојања те групе.

В. Дежер је рекао да су грађани центар наше окупације, и нема бољег места од парламента расправљати о овим темама. Верује да ће реформе у одређеним областима у наредних неколико месеци бити врло изазовна и додао да је врло важан елемент утицаја и мерења ових реформи, да је битно да се крећу ка следећем кораку а то је започињање преговора о приступању, а кључни елементи који ће бити неопходни јесу мерење прогреса који је направљен као и имплементација свих предвиђених стратегија. На крају свог излагања је подвукао важност стратегија и акционих планова као и капацитет да се измери напредак.

М. Делевић се захвалила свима на доласку и изразила је мишљење да су сви сагласни да је следећа фаза нешто што је врло важно.